Niinistö selitti tapahtumien kulkua tiedotusvälineille sen jälkeen, kun valiokunta oli kuullut muun muassa ilmavoimien komentajaa ja pääesikunnan valmiuspäällikköä.

Puolustusvaliokunnan puheenjohtaja Jussi Niinistö (ps.) valotti tiedotusvälineille parin viikon takaisten ilmatilaloukkausten taustoja sen jälkeen kun valiokunta oli käsitellyt tapausta. Valiokunnan kuultavina olivat muun muassa ilmavoimien komentaja, prikaatikenraali Kim Jäämeri ja pääesikunnan valmiuspäällikkö, prikaatikenraali Markku Myllykangas.

Niinistön mukaan ensimmäinen kone oli Suomen ilmatilassa kolme minuuttia 12 sekuntia. Alueella oli ukkosrintama, ja kone oli pyytänyt lupaa poiketa reitiltään. Konetyyppi ja ilmatilaloukkauksen luonne olivat sellaiset, ettei uhkaa Suomen turvallisuudelle katsottu olevan.

– Eikä uhka loukkauksesta saman koneen toimesta ollut todennäköinen, joten tarvetta päivystyskoneen käyttöön ei tässä tapauksessa ollut, Niinistö sanoi.

Myös toinen kone ilmoitti väistävänsä ukkosta

Toinen ilmatilaloukkaus tapahtui samalla alueella alle tunnin kuluttua ensimmäisestä. Kone lensi Suomen ilmatilassa viisi minuuttia 40 sekuntia. Se ei ilmoittanut reitistään etukäteen.

– Kone otti radioyhteyden aluelennonjohtoon vasta Suomen ilmatilassa ja ilmoitti väistävänsä ukkosta, Niinistö kertoo.

Koska loukkaus oli jo toinen lyhyen ajan sisällä, siihen reagoitiin voimakkaammin. Päivystyskoneen valmiutta päätettiin kohottaa.

– Tämänkään ilmatilaa loukanneen koneen kulkuun ei olisi ehditty puuttua ennen loukkausta tai sen aikana maassa valmiudessa olevan päivystyskoneen toimin, Niinistö huomautti.

Illalla tunnistustehtävä – kone oli Tupolev 154

Myöhemmin samana iltana tunnistamaton ilma-alus lähestyi Suomenlahtea, ja tuolloin tehtiin päätös käyttää päivystyskonetta ennakoivasti. Kone lähti matkaan Rissalasta.

– Käskettiin päivystyskone ilmaan tunnistustehtävälle. Riittävän aikaisen tunnistusasemaan pääsemisen varmistamiseksi jouduttiin hakeutumisvaiheessa käyttämään yliääninopeutta myös maa-alueen päällä, Niinistö sanoi.

Siksi koneen lentoreitillä kuultiin yliäänilennosta johtuva pamaus. Kone tunnistettiin Tupolev 154-koneeksi. Konetyyppiä on käytetty matkustajakoneena.

Niinistön mukaan tapauksen jälkeen on Suomenlahden kansainvälisessä ilmatilassa liikennöinyt useita Venäjän valtion koneita.

– Osaan on reagoitu lähettämällä päivystyskone tunnistustehtävälle, mutta uusia ilmatilan loukkauksia ei ole tapahtunut, hän sanoi.